1.Ievads

Regulā, ar ko nosaka daudzgadu finanšu shēmu 2014.–2020. gadam (DFS regula) un kurā grozījumi izdarīti ar Padomes 2017. gada 20. jūnija Regulu (ES, Euratom) Nr. 2017/1123 un kura pielāgota ar 2019. gadam paredzētajām tehniskajām korekcijām, ir iekļauta finanšu shēmas tabula laikposmam no 2014.–2020. gadam, izsakot 2011. gada cenās (1. tabula).

Saskaņā ar DFS regulas 6. panta 1. punktu Komisija katru gadu pirms budžeta procedūras n+1 gadam veic tehniskās korekcijas daudzgadu finanšu shēmā (DFS) atbilstoši ES nacionālā kopienākuma (NKI) un cenu izmaiņām un paziņo iznākumu Padomei un Eiropas Parlamentam. Attiecībā uz cenām izdevumu maksimālo apjomu faktiskajās cenās nosaka, pielietojot DFS regulas 6. panta 2. punktā paredzēto fiksēto gada deflatoru 2 % apmērā. Attiecībā uz NKI izmaiņām šajā paziņojumā ir ņemtas vērā jaunākās pieejamās ekonomikas prognozes.

Tajā pašā laikā Komisija aprēķina rezervi, kas ir pieejama līdz pašu resursu maksimālajam apjomam, kurš noteikts saskaņā ar Lēmumu 2014/335/ES, Euratom (2014. gada PRL), DFS regulas 13. pantā paredzētās neparedzēto izdevumu rezerves absolūto summu, 5. pantā paredzēto maksājumu vispārējo rezervi un 14. pantā paredzēto vispārējo rezervi saistībām, un apjoms, kas saskaņā ar 11. panta 1. punkta otro daļu jādara pieejams elastības instrumentam. Turklāt maksimālo apakšsummu 2. izdevumu kategorijā ar tirgu saistītajiem izdevumiem un tiešajiem maksājumiem koriģē pēc pārvietojumiem starp I pīlāru un lauku attīstības programmām.

Līdz ar 2014. gada PRL stāšanos spēkā pašu resursu maksimālo apjomu un saistību apropriāciju maksimālo apjomu pielāgoja jaunajiem NKI datiem saskaņā ar Eiropas kontu sistēmu (EKS 2010). Pašu resursu maksimālais apjoms šobrīd ir noteikts 1,20 % apmērā no NKI (iepriekš 1,23 %) un saistību maksimālais apjoms – 1,26 % apmērā no NKI (iepriekš 1,29 %).

Apvienotā Karaliste 2017. gada 29. martā paziņoja par savu nodomu izstāties no Eiropas Savienības saskaņā ar Līguma par Eiropas Savienības darbību (LESD) 50. pantu. Eiropadome 2019. gada 21. martā, vienojoties ar Apvienoto Karalisti, nolēma, ievērojot nosacījumus, pagarināt šo termiņu un 2019. gada 11. aprīlī — ievērojot nosacījumus, vēlreiz pagarināt termiņu līdz 2019. gada 31. oktobrim; šajā laikā Apvienotā Karaliste paliek Savienības dalībvalsts. Saskaņā ar nolīguma projektu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas, par ko Eiropas Savienība un Apvienotā Karaliste vienojās 2018. gada 25. novembrī, bet vēl nav to ratificējušas, 2021. gada 1. janvārī Līgumi vairs neattieksies uz Apvienoto Karalisti.

Šā paziņojuma mērķis ir sniegt Padomei un Eiropas Parlamentam tehnisko korekciju rezultātus 2020. gadam saskaņā ar DFS regulas 6. pantu.

2.DFS tabulas korekciju noteikumi (Pielikuma 1. un 2. tabula)

1. tabulā atspoguļota finanšu shēma 28 ES dalībvalstīm 2011. gada cenās, kuras norādītas DFS regulas I pielikumā, kas koriģēts saskaņā ar 3. panta 1. punktu un 5. pantu.

2. tabulā ir atspoguļota finanšu shēma 28 ES dalībvalstīm ar korekcijām 2020. gadam (t. i., faktiskajās cenās).

Finanšu shēma, kas izteikta procentos no NKI, ir atjaunināta saskaņā ar jaunākajām pieejamajām ekonomikas prognozēm (2019. gada pavasarī) un ir koriģēta atbilstoši DFS regulas 3. panta 1. punktam un 5. pantam.

2.1.Kopējā NKI summa

Atbilstoši jaunākajām pieejamajām prognozēm NKI 28 ES dalībvalstīm 2020. gadā ir noteikts 16 989 408 miljonu euro apmērā faktiskajās cenās. Saskaņā ar DFS regulas 6. panta 4. punktu attiecībā uz attiecīgo gadu netiek veiktas citas tehniskas korekcijas ne attiecīgajā gadā, ne arī kā ex post korekcijas turpmākajos gados. Tāpēc tikai informatīviem nolūkiem atjauninātais NKI 2014. gadam saskaņā ar EKS 2010 ir noteikts 14 063 162 miljonu euro apmērā, 2015. gadam – 14 754 468 miljonu euro apmērā, 2016. gadam – 14 902 144 miljonu euro apmērā, 2017. gadam – 15 386 916 miljonu euro apmērā, 2018. gadam – 15 886 713miljonu euro apmērā un 2019. gadam – 16 427 139 miljonu euro apmērā. Tā paša iemesla dēļ pašu resursu maksimālais apjoms, kas pašreiz ir noteikts 1,20 % apmērā no NKI (EKS 2010), pielikumā iekļautajā DFS tabulā tiek koriģēts tikai, sākot no 2018. gada. Attiecībā uz 2017. gadu un iepriekšējiem gadiem pašu resursu maksimālais apjoms ir noteikts 1,23 % apmērā no NKI, pamatojoties uz EKS 95.

2.2.Daudzgadu finanšu shēmā 2020. gadam izdarīto tehnisko korekciju galvenie rezultāti

Kopējais maksimālais apjoms saistību apropriācijām 2020. gadam (168 797 miljoni euro) atbilst 0,99 % no NKI.

Attiecīgais kopējais maksimālais apjoms maksājumu apropriācijām (172 420 miljoni euro) ir līdzvērtīgs 1,01 % no NKI.

Pamatojoties uz jaunākajām ekonomikas prognozēm, paliek rezerve, kas ir mazāka par 1,20 % no pašu resursu maksimālā apjoma 31 453 miljonu euro apmērā (0,19 % no NKI ES 28 dalībvalstīm).

2.3.Izdevumu kategorijas maksimālās apakšsummas korekcija